CELEX: 32018D0518
Language: ro
Date: 2018-03-26 00:00:00
Title: Decizia de punere în aplicare (UE) 2018/518 a Comisiei din 26 martie 2018 de stabilire a condițiilor de sănătate animală și de certificare veterinară pentru reintroducerea cailor înregistrați pentru competiții după exportul temporar în Indonezia, de modificare a anexei I la Decizia 93/195/CEE în ceea ce privește rubrica referitoare la Indonezia și de modificare a anexei I la Decizia 2004/211/CE în ceea ce privește rubrica referitoare la Indonezia din lista țărilor terțe și a regiunilor acestora din care sunt autorizate importurile în Uniune de ecvidee vii și de material seminal, de ovule și de embrioni din specia ecvină [notificată cu numărul C(2018) 1725] (Text cu relevanță pentru SEE. )

28.3.2018   
            
            
               RO
            
            
               Jurnalul Oficial al Uniunii Europene
            
            
               L 84/27
            
         DECIZIA DE PUNERE ÎN APLICARE (UE) 2018/518 A COMISIEI
   din 26 martie 2018
   de stabilire a condițiilor de sănătate animală și de certificare veterinară pentru reintroducerea cailor înregistrați pentru competiții după exportul temporar în Indonezia, de modificare a anexei I la Decizia 93/195/CEE în ceea ce privește rubrica referitoare la Indonezia și de modificare a anexei I la Decizia 2004/211/CE în ceea ce privește rubrica referitoare la Indonezia din lista țărilor terțe și a regiunilor acestora din care sunt autorizate importurile în Uniune de ecvidee vii și de material seminal, de ovule și de embrioni din specia ecvină
   
      
         [notificată cu numărul C(2018) 1725]
      
   
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2009/156/CE a Consiliului din 30 noiembrie 2009 privind condițiile de sănătate animală care reglementează circulația și importul de ecvidee provenind din țări terțe (1), în special articolul 12 alineatele (1) și (4), articolul 16 alineatul (2) și articolul 19 literele (a) și (b),
   întrucât:
   
               (1)
            
            
               Directiva 2009/156/CE stabilește condițiile de sănătate animală pentru importul în Uniune de ecvidee vii. Aceasta prevede că importurile de ecvidee în Uniune sunt autorizate numai din țările terțe care îndeplinesc anumite cerințe de sănătate animală.
            
         
               (2)
            
            
               Anexa I la Decizia 93/195/CEE a Comisiei (2) stabilește liste cu țările terțe repartizate în grupele sanitare A-E. Anexa VII la decizia menționată conține, printre altele, un model de certificat de sănătate care trebuie utilizat pentru reintroducerea cailor înregistrați după un export temporar de mai puțin de 60 de zile pentru a participa la evenimentele hipice ale Jocurilor Asiatice și la Endurance World Cup.
            
         
               (3)
            
            
               Evenimentele hipice din cadrul celei de a optsprezecea ediții a Jocurilor Asiatice se vor desfășura la Jakarta, în Indonezia, între 18 august și 2 septembrie 2018. Vor cuprinde probe de sărituri peste obstacole, dresaj și concurs complet de călărie, desfășurate sub auspiciile Fédération Equestre Internationale, atrăgând și cupluri cal-călăreț din Uniune.
            
         
               (4)
            
            
               Pentru a se autoriza reintroducerea în Uniune, între 10 august 2018 și 10 septembrie 2018, a cailor înregistrați pentru competiții după exportul temporar în scopul participării la Jocurile Asiatice și pentru a se furniza un model de certificat de sănătate care să însoțească acești cai înregistrați, este necesar să se prevadă faptul că respectivii cai pot reintra în Uniune numai dacă sunt însoțiți de un certificat de sănătate întocmit în conformitate cu modelul prevăzut în anexa VII la Decizia 93/195/CEE. În acest scop, este în egală măsură necesar să se includă Indonezia în grupa sanitară corespunzătoare din anexa I la respectiva decizie.
            
         
               (5)
            
            
               Deoarece a suferit mai multe modificări, anexa I ar trebui actualizată și înlocuită integral din motive de claritate juridică.
            
         
               (6)
            
            
               Prin urmare, Decizia 93/195/CEE ar trebui modificată în consecință.
            
         
               (7)
            
            
               Anexa I la Decizia 2004/211/CE a Comisiei (3) stabilește o listă a țărilor terțe sau a regiunilor acestora, în cazul în care se aplică regionalizarea, din care statele membre autorizează importurile de ecvidee și de material seminal, de ovule și de embrioni din specia ecvină și precizează celelalte condiții care se aplică acestor importuri.
            
         
               (8)
            
            
               Pentru a găzdui evenimentele hipice din cadrul Jocurilor Asiatice din 2018, autoritățile competente din Indonezia au solicitat ca o parte a teritoriului țării, și anume o zonă situată pe un hipodrom complet îngrădit și în jurul acestuia, dintr-o zonă rezidențială a orașului Jakarta, care nu a fost populată cu ecvidee din 2016, să fie recunoscută drept zonă indemnă de boli ale ecvideelor. Această zonă indemnă de boli ale ecvideelor a fost stabilită în conformitate cu recomandările Organizației Mondiale pentru Sănătatea Animalelor (OIE) (4) și cu ajutorul unor experți.
            
         
               (9)
            
            
               Autoritățile competente din Indonezia au prezentat o serie de garanții, în special în ceea ce privește obligația de a declara bolile enumerate în anexa I la Directiva 2009/156/CE în țara lor, precum și angajamentul de a respecta în totalitate articolul 12 alineatul (2) litera (f) din directiva menționată în ceea ce privește notificarea imediată a bolilor ecvideelor către Comisie și statele membre.
            
         
               (10)
            
            
               Potrivit informațiilor furnizate de Indonezia și de Organizația Mondială pentru Sănătatea Animalelor (OIE), pesta ecvină africană, encefalomielita ecvină venezueleană și stomatita veziculoasă nu au fost raportate niciodată în Indonezia.
            
         
               (11)
            
            
               Pentru că nu existau rapoarte disponibile referitoare la apariția durinei și morvei în anii anteriori, Indonezia a realizat un studiu serologic cuprinzător asupra populației de ecvidee din țară și mai ales din zonele de supraveghere și de protecție din jurul zonei centrale indemne de boli ale ecvideelor din zona metropolitană a Jakartei, înregistrându-se rezultate negative în toate cazurile în ceea ce privește pesta cabalină africană și durina. Însă, la unul din cei 600 de cai incluși în studiu, a fost pus diagnosticul serologic de morvă.
            
         
               (12)
            
            
               Timp de 6 luni, cu începere oficială de la 15 februarie 2018, în zona centrală care cuprinde hipodromul desemnat pentru Jocurile Asiatice nu vor fi ținute ecvidee și toate măsurile de control și biosecuritate legate de zona indemnă de boli ale ecvideelor se vor menține până la introducerea cailor participanți, în conformitate cu protocolul de carantină agreat.
            
         
               (13)
            
            
               În vederea asigurării unei protecții durabile a statutului sanitar al populației de ecvidee în interiorul zonei indemne de boli ale ecvideelor, autoritățile indoneziene s-au angajat să deschidă un centru de carantină în această zonă, pentru a controla intrarea ecvideelor din herghelii din alte părți ale Indoneziei sau din anumite țări terțe care nu figurează în anexa I la Decizia 2004/211/CE. În timpul acestei perioade de carantină prealabile intrării, animalele vor fi supuse testelor sanitare prevăzute în cadrul condițiilor de import în Uniune, aplicabile țărilor din aceeași grupă sanitară.
            
         
               (14)
            
            
               Ținând seama de informațiile și garanțiile satisfăcătoare prezentate de Indonezia, ar trebui ca această țară să fie inclusă în lista țărilor terțe care figurează în anexa I la Decizia 2004/211/CE pentru reintroducerea cailor înregistrați în perioada 10 august-10 septembrie 2018. În același timp, Indonezia ar trebui regionalizată pentru anumite boli ale ecvideelor. Din punct de vedere epidemiologic, zona indemnă de boli ale ecvideelor din Indonezia ar trebui repartizată în grupa sanitară C din lista care figurează în anexa I la respectiva decizie.
            
         
               (15)
            
            
               Prin urmare, Decizia 2004/211/CE ar trebui modificată în consecință.
            
         
               (16)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Statele membre autorizează reintroducerea cailor înregistrați pentru competiții după exportul temporar în partea de teritoriu a Indoneziei regionalizată în scopul participării la Jocurile Asiatice din 2018 de la Jakarta, cu condiția ca fiecare cal să fie însoțit de un certificat de sănătate întocmit în conformitate cu modelul de certificat de sănătate prevăzut în anexa VII la Decizia 93/195/CEE și ca acești cai și certificatele de sănătate însoțitoare să fie prezentate de asemenea la postul de inspecție la frontieră la intrarea în Uniune, în termenul indicat în anexa I la Decizia 2004/211/CE.
   Articolul 2
   Anexa I la Decizia 93/195/CEE se înlocuiește cu textul din anexa I la prezenta decizie.
   Articolul 3
   Anexa I la Decizia 2004/211/CE se modifică în conformitate cu anexa II la prezenta decizie.
   Articolul 4
   Prezenta decizie se adresează statelor membre.
   Se aplică până la 30 septembrie 2018.
   
      Adoptată la Bruxelles, 26 martie 2018.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 192, 23.7.2010, p. 1.
   
      (2)  Decizia 93/195/CEE a Comisiei din 2 februarie 1993 privind condițiile de sănătate animală și certificarea veterinară pentru reintroducerea cailor înregistrați pentru curse, competiții și evenimente culturale, după exportul temporar (JO L 86, 6.4.1993, p. 1).
   
      (3)  Decizia 2004/211/CE a Comisiei din 6 ianuarie 2004 de elaborare a listei țărilor terțe și a părților din teritoriile acestor țări din care statele membre autorizează importurile de ecvidee vii și de material seminal, de ovule și embrioni din specia ecvină și de modificare a Deciziilor 93/195/CEE și 94/63/CE (JO L 73, 11.3.2004, p. 1).
   
      (4)  http://www.oie.int/our-scientific-expertise/specific-information-and-recommendations/international-competition-horse-movement/equine-disease-free-zones/
   
      ANEXA I
      „
            ANEXA I
            
               Grupa sanitară A
                (1)
            
            Elveția (CH), Groenlanda (GL), Islanda (IS)
            
               Grupa sanitară B
                (1)
            
            Australia (AU), Belarus (BY), Muntenegru (ME), fosta Republică iugoslavă a Macedoniei (2) (MK), Noua Zeelandă (NZ), Serbia (RS), Rusia (3) (RU), Ucraina (UA)
            
               Grupa sanitară C
                (1)
            
            Canada (CA), China (3) (CN), Hong Kong (HK), Indonezia (3)
                (4) (ID), Japonia (JP), Republica Coreea (KR), Macao (MO), Malaysia (Peninsula) (MY), Singapore (SG), Thailanda (TH), Statele Unite ale Americii (US)
            
               Grupa sanitară D
                (1)
            
            Argentina (AR), Barbados (BB), Bermuda (BM), Bolivia (BO), Brazilia (3) (BR), Chile (CL), Costa Rica (3) (CR), Cuba (CU), Jamaica (JM), Mexic (3) (MX), Peru (3) (PE), Paraguay (PY), Uruguay (UY)
            
               Grupa sanitară E
                (1)
            
            Emiratele Arabe Unite (AE), Bahrain (BH), Algeria (DZ), Israel (5) (IL), Iordania (JO), Kuweit (KW), Liban (LB), Maroc (MA), Oman (OM), Qatar (QA), Arabia Saudită (3) (SA), Tunisia (TN), Turcia (3) (TR).
         ”
      
   
      ANEXA II
      Anexa I la Decizia 2004/211/CE se modifică după cum urmează:
      
                  1.
               
               
                  În tabel, se introduce următoarea rubrică referitoare la Indonezia, în ordinea alfabetică bazată pe codul ISO, între Hong Kong și Israel:
                  
                              „ID
                           
                           
                              Indonezia
                           
                           
                              ID-0
                           
                           
                              Întreg teritoriul țării
                           
                           
                               
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              Valabil de la 10 august la 10 septembrie 2018”
                           
                        
                              ID-1
                           
                           
                              Zona indemnă de boli ale ecvideelor din Jakarta (pentru mai multe detalii, a se vedea caseta 9)
                           
                           
                              C
                           
                           
                              —
                           
                           
                              X
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                           
                              —
                           
                        
            
                  2.
               
               
                  Se adaugă următoarea casetă 9:
                  
                              „Caseta 9
                           
                        
                              ID
                           
                           
                              Indonezia
                           
                           
                              ID-1
                           
                           
                              Zona indemnă de boli ale ecvideelor din Jakarta, formată din:
                              
                                          1.
                                       
                                       
                                          zona centrală, inclusiv hipodromul de la Pulomas;
                                       
                                    
                                          2.
                                       
                                       
                                          pasajul de autostradă din interiorul zonei de supraveghere de la hipodrom la aeroporturile internaționale din Jakarta (Soekarno-Hatta și Halim Perdana Kusuma).”